Un dra a zo sur, ne vefen ket ankeniet, n'em befe ket abegoù d'en bezañ, pe ket evit se d'an nebeutañ. Ne vefe huanadenn ebet pa welfen ur gartenn eus Breizh marc'hagnet, ne rafen ket vann gant  ar fazioù war ar panelloù-hent, war ar bruderezhioù, internet, hag all (ma vefe graet ar memestra e galleg e vefe ar re a ra ar fazioù-se e brezhoneg o huchal, sur ha n'eo ket marteze)… Met war an tu all ne vefen ket bet e Diwan, n'am befe ket kejet gant tud dispar, mignoned ha kelennerien. N'anavezfen ket ac'hanoc'h kennebeut, lennerien gaezh. Sur a-walc'h e vefe tud all, mignoned all, met n'eus netra ken plijus hag aergelc'h ar skolioù Diwan, hag ar Skol-Veur zoken. Disheñvel-tre eo aergelc'h ar gevrenn brezhoneg diouzh an hini saozneg da skouer (pe gwashoc'h c'hoazh gant ar re LEA, istor hag all).